|  |
| --- |
| **Mat. 18:21-35****“God se kinders vergewe.”***Andries Burger, GK Pinetown, 21 Februarie 2021 (Nagmaal)* |

*Sing: Lied 164:1; Lied 203:1,3,5; “Fil. 4:4 sê:” Lied 383:2; Lied 525:3; Lied 532:1,3; “Vrede”*

God maak dit baie duidelik in sy Woord dat Hy ŉ individuele en persoonlike verhouding het met elke gelowige.

Hy maak dit netso ook baie duidelik dat Hy ons dan bymekaar roep in ŉ geloofsgemeenskap om saam te lewe as sy kudde, as sy huisgesin.

Ons is nie meer burgers van hierdie wêreld nie. Hy het ons uit die wêreld en uit ons selfsugtige rebellie teen Hom uitgehaal en afgesonder om nou reeds burgers te wees van sy hemelse koninkryk.

Dit is nie ŉ geheime koninkryk nie, die manier wat ons as gelowiges in die gemeente lewe – ons gedagtes, ons woorde en ons optrede – moet die hemelse koninkryk sigbaar maak.

Mat. 18 is een van die dele in die Bybel waar God ons leer hoe dit moet lyk. Ons fokus vandag op die laaste gedeelte daarvan.

Dit is iets wat seker die vreemdste en moeilikste is vir ons menslike, sondige geaardheid om te kan doen,

maar wat terselfdertyd seker die beste voorbeeld en uitleef is van Goddelike genade.

Alles wat ons sover in Mat 18 behandel het maak die hemelse koninkryk sigbaar, maar hierdie een seker die meeste van almal... dit is ŉ uitstaande kenmerk.

**<< Lees Mat. 18:21-35 >>**

Hoeveel keer moet ons mekaar vergewe?

 Daar moet tog êrens ŉ punt wees waar dit nou oor-en-verby is, nie waar nie?

Dit is byvoorbeeld ŉ algemene reël in die howe dat gewoonte misdadigers minder genade en swaarder strawwe kry as iemand wat die eerste keer oortree.

As jy in rugby ŉ tweede geel kaart kry, dan is dit nie net 10 minute in die “sinbin” nie, twee geel kaarte word ŉ rooi kaart en dan is jou hele wedstryd verby.

Met bofbal is dit baie amper dieselfde as wat die rabbi’s in Jesus se tyd vir hulle studente geleer het. Wanneer ŉ kolwer ŉ bal misslaan word hy twee keer “vergewe” maar die derde keer is hy uit, “Three strikes and you are out!” En ŉ bouler word vir drie foutballe vergewe, maar na die vierde een kan die kolwer na die eerste bof toe stap.

So het die rabbi’s geleer – jy moet iemand drie keer vergewe maar nie vir ŉ vierde keer nie. Dit is wat God in Amos 1 vir Israel se vyande sê – Hy het hulle drie keer genade gegee maar by ŉ vierde onreg teen sy volk dan straf Hy.

Petrus was dus baie vrygewig deur te vra of ons mekaar meer as tweemaal soveel as die Fariseërs moet vergewe – nie net drie keer nie maar sewe keer?

Jesus se antwoord is verstommend – nee, nie 70 maal 7 keer. Hy bedoel nie daarmee dat ons moet optel by 490 keer nie.

Hy bedoel dat daar geen einde is nie. Hy sê dat daar in die gemeente van gelowiges, in die koninkryk van die hemel geen grens is nie, daar is nie ŉ einde waar ons nie meer vergewe nie. Hoeveel keer moet ons mekaar vergewe – oneindig, sonder ophou...

Voordat ons kyk na Jesus se verduideliking daarvoor wil ek eers fokus op wat is vergifnis is en hoe dit prakties lyk, en ook wat dit nie is nie.

Dan kyk ons na Jesus se verduideliking wat ons help om te verstaan hoekom gelowiges dit tóg kan regkry.

Kom ons kyk eers **wat vergifnis nie is nie** want dit is dinge wat baie keer in die pad staan van die regte verstaan van wat dit is.

*Vergewe is nie vergeet nie.*

Daar is mense wat sê dit is, ek het op ŉ stadium self ook so gedink. Maar dit is nie wat die Bybel ons leer nie.

Wie is daar wat meer volledig en volkome vergewe as Christus self – maar die spykergate in sy hande bly ewig sigbaar in sy hande as merktekens van die prys wat Hy betaal vir die onreg van ons sonde..

Wat die God wél sê is dat Hy nie weer aan ons sonde wat vergewe is sal dink nie. Daar is ŉ verskil.

Om te vergeet beteken dat jy dit nie meer kán onthou nie, om nie meer daaraan te dink nie is ŉ bewustelike besluit om iets wat jy sou kón doen, nie meer te doen nie.

*Vergewe is nie om iets wat verkeerd is goed te keur nie.*

Jou besluit om te vergewe verander niks aan dit wat die ander persoon gedoen of nie gedoen het nie, wat verkeerd was bly verkeerd.

*Vergewe is nie om die gevolge (self ernstige gevolge) van sonde vry te spring nie.*

As ek die venster gebreek het gaan my pa nog steeds my sakgeld gebruik om ŉ nuwe glas te koop, al het hy my vergewe.

Dit is wat God ook leer in Nahum 1:3 byvoorbeeld, *“Die Here is lankmoedig, maar sy krag is groot: Hy laat geen skuldige ongestraf nie.”*

Die staat het steeds die opdrag, en ons moet hulle daarvoor verantwoordelik hou, om onreg te straf en daarvoor geld God se opdrag steeds van ŉ oog vir ŉ oog en ŉ tand vir ŉ tand – maar dit is nie vir enige persoonlike weerwraak nie.

*Vergewe is nie om die oortreder sondermeer te vertrou nie.*

Die Bybel leer ons moet selfs ons vyande liefhê het vir hulle goed wees, maar nie dat ons hulle in naïwiteit sondermeer moet vertrou nie. As ek iemand vergewe het wat my geld gevat het beteken dit nie dat ek hom gaan vertrou om my beursie op te pas nie.

*Vergewe is nie afhanklik daarvan dat die ander eers bely en verkoning vra nie.*

Natuurlik sal dit dalk makliker wees, en wanneer hulle wel berou het is God se bevel steeds dat ons sal vergewe (Luk. 17:3-4).

Dit is so dat finale vergifnis en versoening met God slegs moontlik is met berou en bekering, maar God se Woord stel dit nie as vereiste voordat ons mekaar vergewe nie.

En hoe dan nou gemaak as die een wat jou leed aangedoen het nie verskoning vra nie, of as hulle nie naby is nie, of as hulle selfs nie meer leef nie?

Beteken dit dan ŉ lewe van verbittering en vasklou aan ou seerkry sonder die verligting en bevryding wat hartlike vergifnis bring?

Nee, vergewe is jou reaksie op onreg

sonder om wat verkeerd is goed te keur, sonder om te die regsgevolge af te gee, sonder om in outomatiese vertroue in geboender te word, sonder om te onthou en gedurig daaraan te bly dink (al het jy nie vergeet nie).

Dit is nodig om mense wat verkeerd doen aan te spreek – dit is tog deel daarvan om verdwaaldes te gaan opsoek.

Maar dan is dit nie omdat ons nie vergewe nie. Wanneer stilbly iemand anders sal benadeel – dan gaan praat jy,

of wanneer stilbly die verdwaalde sal laat skade ly sodat hy dalk kan wegraak,

of wanneer stilbly die gemeente en die koninkryk sal skade doen,

wanneer die getuienis van Christus in gedrang sou kom –

dan gaan praat jy.

Nie as voorvereiste om te vergewe nie,

maar om gelowiges te beskerm en om die getuienis van Christus suiwer te hou.

**Maar wat is dit dan om te vergewe, hoe lyk dit in praktyk?**

In my voorbereiding het ek afgekom op wat ene Thomas Watson al meer as 300 jaar gelede geskryf het.[[1]](#footnote-1)

 Ek deel dit graag en wys elke keer dat dit presies is wat die God in sy Woord leer.

Net eers - om te vergewe is ŉ bewustelike en vrywillige besluit,

Dis nie iets wat met jou gebeur nie, dit is iets wat jy doen omdat jy besluit om dit te doen. Nie oppervlakkig nie, van harte sê Jesus in v.35.

Dit is een van die moeilikste dinge om te doen, en daarom gaan ons netnou kyk hoekom gelowiges dit kan regkry.

 Maar eers moet ons besef wat dit is...

Vergewe is om nie wraak te wil neem nie,

Rom. 12:19, *“19Moenie self wraak neem nie, geliefdes, maar laat dit oor aan die oordeel van God.”* Hoe en wanneer bly sy besluit, party keer in hierdie lewe al...

Vergewe is om nie iemand te probeer terugkry nie,

 1 Tes. 5:15, *“15Sorg dat niemand 'n ander mens kwaad vir kwaad vergeld nie. ...”*

Vergewe is om nie bly te wees as hulle iets sleg oorkom nie,

Spr. 24:17, *“17Moet jou nie verheug oor jou vyand se val nie, moenie juig wanneer hy ondergaan nie.”*

Vergewe is om nie meer te dink aan wat hulle verkeerd gedoen het nie,

Jer. 31:34, *“34... Ek sal hulle oortredings vergewe en nie meer aan hulle sondes dink nie.”* Om gedurig daaraan te dink kluister ons vas in verbittering en selfbejammering en vergelding, dit hou ons in die donker skadu van die onreg. Maar om te vergewe en nie daaraan te dink nie (al sou ons kon) bring bevryding en verligting!

Vergewe is om te wil hê dat dit met hulle sal goed gaan en vir hulle te bid,

Luk. 6:28, *“28... seën die mense deur wie julle vervloek word; bid vir die mense deur wie julle sleg behandel word.”*

Vergewe is om hulle lief te hê en vir hulle te bid,

Mat. 5:44, *“44Maar Ek sê vir julle: Julle moet julle vyande liefhê**7* *, en julle moet bid vir dié wat vir julle vervolg,”*

Vergewe is om vrede te wil maak vir sover jy kan,

Rom. 12:18, “18*As dit moontlik is, sover dit van julle afhang, leef in vrede met alle mense.”*

Vergewe is om hulle te help,

Ex. 23:4, “4*Wanneer jy 'n verdwaalde bees of donkie van jou vyand raakloop, moet jy dit beslis na hom toe terugbring.”*

Wanneer iemand vergewe is dit nie baie sigbaar nie – soms wel en dan is die getuienis daarvan verbasend en kragtig.

[Voorbeeld van JimElliot se vrou wat Acua Indiane haar mans se moord vergewe en daarmee die deur open sodat baie van hulle tot geloof sou kom.]

Die teendeel is ongelukkig waar – voorbeelde van waar mense, selfs gelowiges, nie vergewe nie is legio, en omdat dit ooreenstem met ons sondige natuur verstaan ons dit, en aanvaar ons dit.

Maar dit is nie wat pas by mense in die hemelse koninkryk nie. Vir gelowiges en in gemeentes moet die anders wees.

John Wesley het blykbaar gevra, ”As die genade van vergifnis so deel is van Christenskap, waar is al die Christene dan?”

Dink ŉ bietjie weer – jou vrywillige besluit teenoor iemand wat jou te na gekom het, wat ŉ onreg teenoor jou gepleeg het:

om nie wraak te neem of iemand te wil terugkry nie, om nie bly te wees as hy iets sleg oorkom nie,

maar om die goeie vir hom te wil hê, vir hom lief te wees en voorbidding te doen, om vrede te wil maak en hom te help wanneer hy probleme het.

 Só moet ons vergewe – dit is wat pas by God se kinders...

Maar wie kan dit regkry vra jy?

Om so te vergewe is om iets van God se karakter uit te lewe.

Jy kan dit nie van ongelowiges verwag nie (al is daar van hulle wat die Here as merkwaardige getuienis van vergifnis gebruik – maar dit is die uitsondering.)

Al is dit teen ons sondige aard om dit te doen is dit baie duidelik ŉ vereiste van God dat sy kinders gekenmerk sal word deur ons vergewingsgesindheid.

Hy draai nie doekies om nie daarom kan ons nie ons lewe lank daarmee voetjie-voetjie speel nie.

Ek en jy sal deur God vergewe word soos wat ons ander vergewe. As ons ander nie vergewe nie, sal Hy ons nie vergewe nie.

Jesus leer dit duidelik Mat. 6:14-15 so, *“ 14Want as julle die mense hulle oortredinge vergewe, sal julle hemelse Vader julle ook vergewe. 15Maar as julle die mense hulle oortredinge nie vergewe nie, sal julle Vader julle oortredinge ook nie vergewe nie.*

Dit beteken nie jy verdien jou vergifnis by God nie, dit beteken dat die besef van die vergifnis wat ek en jy by God ontvang het, definitief moet oorloop en sigbaar word in ons vergifnis van ander.

M.a.w. wanneer jy nie ander vergewe nie, dan besef jy waarskynlik nie watter geweldige vergifnis jy ontvang het nie,

of erger ...

Dit is wat Jesus met die gelykenis wil verduidelik.

Daardie eerste amptenaar het ŉ geweldige skuld gehad – ouens wat somme maak daaroor kom by 300 jaar se gewone salaris of selfs meer. As kind sou ons dit bloot ŉ ontelbare skuld genoem het. Uit genade skeld die koning hom vry...

Jy sou verwag dat die verligting en die dankbare verwondering alles vir altyd in sy lewe sal verander...

Maar as hy buite kom, dan gaan hy op loop oor ŉ relatief klein bedraggie van omtrent 3 maande se salaris wat iemand aan hom skuld.

Vergete is die koning se genade, vergete is die koning –

al wat tel is sy eie gierigheid en selfgerigtheid, sy hoogmoed en trots.

As jy hom sou vra sou hy jou dalk vertel het van die skuld wat die koning hom vergewe het, maar dit maak geen verskil in sy lewe nie – niks.

Dit is logies dat die koning hom voor stok kry en aan die pen laat ry toe hy daarvan hoor.

So sê Jesus sal sy Vader ook maak met enigeen van ons as ons nie ander van harte vergewe nie.

Jy sien, as jy bietjie sou terugstaan en dit wat jy ander moet vergewe (hoe erg die onreg ook al is wat jou of jou geliefdes aangedoen is),

as jy die skuld wat jy moet vergewe sou vergelyk met die sondeskuld waarvan God jou vergewe het – dan is die onreg wat ons moet vergewe nie eers ŉ druppeltjie in die diep blou see nie.

As ons die perspektief tog net ingedagte kon hou...

maar ons word so maklik vasgevang in ons eie gekrenktheid en selfbejammering dat die onreg aan ons al is wat ons raaksien.

Ons raak so verblind in ŉ wêreld wat net om ons draai, dat ons die perspektief verloor van die baie, baie groter vergifnis wat ons ontvang het.

En daarmee saam vergeet ons die geweldige prys van daardie genade.

God ons Vader wat sy Seun stuur om Homself te kom offer in veragting en lyding en dood.

2 Kor. 5:21, *“**21Christus was sonder sonde, maar God het Hom in ons plek as sondaar behandel sodat ons, deur ons eenheid met Christus, deur God vrygespreek kan wees.”*

As jy net van sy vergifnis weet en die nie van harte na waarde skat nie,

as jy sy offer vergeet omdat jy jouself in die onreg teen jou verstrengel – dit is dan wat dit te veel raak om te kan vergewe.

En vir mense wat lewe asof Christus se offer en sy vergifnis sommer alledaags is en dit nie meer so waardeer dat dit hulle lewens verander nie – dan kom hulle eie vergifnis deur God in gedrang.

 Moenie dat dit met jou gebeur nie...

Maar wanneer ons Christus se offer en die vergifnis wat Hy daarmee vir ons gekoop het beter kan onthou, sal ons meer kan vergewe.

Want Hy en sy grote vergiffenis is die bron waaruit ons kan vergewe wat ons moet.

Gebruik elke kans wat jy kry om ander te vergewe, want in jou vergifnis maak jy Syne sigbaar... verheerlik jy Hom.

Gryp die geleenthede aan om te vergewe omdat dit juis God se vergifnis, en die prys wat Christus daarvoor betaal het uitbasuin.

 Hoe groter die onreg, hoe groter die getuienis van vergifnis...

Amen

Voorbeeld van hoe vergifnis Christus se genade verkondig en toeganklik maak.

5 Sendelinge Ed McCully, Roger Youderain, Nate Saint, Pete Fleming en Jim Elliot wat op 8 Jan 1956 deur Acua Indiane in Ecuador vermoor is na enkele maande se sendingwerk maar nog sonder ware bekering. Jim Elliot se vrou Elisabeth Elliot en Nate Saint se suster Rachel Saint, is later terug vir sending onder die Acua. Bekeerlinge uit die Acua het later getuig dat Elizabeth en Rachel se vergifnis so onverwags was dat dit hulle aangelok het om meer te weet oor waar dit vandaan sou kom – dat haar vergifnis die sleutel was wat uiteindelik tot hulle bekering en geloof in Christus gelei het.

(Verwys na die boek “Jungle Pilot: The Gripping Story of the Life an Witness of Nate Smith, Martyred Missionary to Ecuador, Paperback, January 1 1997.

Verwys ook na die film *Through Gates of Splendour*.)

1. John Piper se aanhaling in ŉ preek vanuit p. 581 van “A Body of Divinity” deur Thomas Watson, Purityn 1620-1686 [↑](#footnote-ref-1)